
Gjelder: Rapport for høsten 01 i samband med fag-/utviklingsteam- arbeidet i F2B (”PLUTO”-klassen)

1. Hvordan er naturfaget realisert i forhold til fagplaner og PLUTO?

I forhold til temavalg /fokus

Leik, oppleving, undring og observasjon i naturen har vært tema for perioden.

Det har vært relevant å hente innhold til disse tema fra Rammeplan for Førskolelærerutdanning  og ut fra Rammeplan for Barnehagen som vi ble enige om skulle være vårt plangrunnlag. Planen for temaperioden viser at det er fokusert spesielt på biologiorienterte emner innenfor naturfag.

Jeg synes temavalget har vært et godt utgangspunkt for realisering av deler av plan-kravene i naturfag.

Det har i tillegg vært et godt utgangspunkt for å integrere didaktiske relasjoner og problemstillinger i fagstudiet

I forhold til arbeidsformer og tverrfaglighet

Arbeidsformene har vekslet mellom teoretiske orienteringer, praktisk arbeid med natur og naturmateriale, uteaktiviteter, problemløsing og tofaglige relasjoner mot Fysisk fostring. Slik undervisningen har fungert føler jeg vi har fått brukt fagets arbeidsmåter på en måte som har vært forberedende og øvende for praksissituasjonen.

I forhold til praksis

Intensjonene med å involvere faglærer mer i praksis-situasjonen har vært prøvd realisert. Det er imidlertid på sin plass å kommentere dette nærmere:

Praksis og faglærer/praksisrettleier/praksislærer sin rolle

Ressursfordelingen er i utgangspunktet slik at praksisrettleier og praksislærer har ansvar og ressurs til å undervise/rettleie studenten i praksis, og faglærer til å undervise/rettleie i faget.

Praksisrettleier og praksislærer sin rolle, status og omfanget av deres innsats er uvurderlig, selvsagt og må opprettholdes. Siden fagene i en tidligere sammenheng har avstått ressurser for nettopp å styrke dette viktige arbeidet, er det avgjørende at faglærer sin rolle nå må vurderes opp imot fordelene som dette kan gi for bedring av faglig innsikt og forståelse.

Ved i større grad å integrere praksisarena og Campus som læringsarena, oppleves det for meg slik at alle disse tre daltagergruppenes ressurs- og arbeidssituasjon blir presset. Det er mulig å leve med en slik situasjon i en prosjektperiode, men den vil etter min mening være vanskelig og kanskje forvitre over lenger tid dersom vi ikke tar noen grep.

Fagundervisning og praksis

Tanken om å la praksisarenaen i større grad være arena for fagundervisningen slik PLUTO-opplegget indikerer synes jeg ikke har fungert like bra.

Muligheten til å sende studenter ut på praksisplassene i Campus-perioden har ikke vært prøvd. Det er tvilsomt om dette ville fungert slik opplegget har vært i høst med 3-4 ukers temaperiode og derav en ukes sammenhengende praksisopphold på slutten av perioden. (Studentene/praksisplass må bli kjent og fortrolige med hverandre før utprøvinger i korttidsopphold (en dag) blir forsøkt gjennomført).

Temaperioden er dessuten for trang og kort til at dette ville fungert godt. Studentene må ha et faglig grunnlag før de våger seg ut i institusjonene med et fag. Faglig trygghet og modenhet oppnåes ikke på noen dager eller en uke.

Praksis og kommunikasjon

Det har vært positiv kontakt mellom de tre involverte parter. Faglærere har forberedt studentene for praksis gjennom relevant stoffutvalg, arbeidsformer og studieopplegg på høgskolen. Praksisplassene/praksisrettleier er orientert om innhold gjennom fagets temaplaner.

Kanskje bør så vel praksisrettleier som øvingslærer være integrert i deler av fagundervisningen for i best mulig grad å være forberedt på praksissituasjonen? 

Praksis, praksiseffektivitet og praksiskostnad

Et utstrakt praksissamarbeid krever tilstedevær. For faglærer og praksisrettleier i praksis og for øvingslærer eventuelt i fagundervisningen. Jeg har ingen tro på at IKT-hjelpemidler kan erstatte fysisk nærvær i denne sammenheng. IKT-hjelpemidlene har i denne perioden vært til liten hjelp slik jeg opplever det. Selv om vi skriver til hverandre, utveksler planer, skriv, orienteringer og andre dokumenter via E-post, Clas-fronter mm, er min erfaring at det er direkte møte med hverandre som har vært mest effektivt og den kvalitativt beste informasjonsutveksling.

I forhold til kostnad derimot vil utstrakt reisevirksomhet for å implementere en god praksisdeltagelse og et godt integrert læringsmiljø bli dyrt både i tid og kroner.

I forhold til IKT

I prosjektskissen til Pluto er IKT som katalysator for samarbeid og kommunikasjon framhevet.

Min erfaring er at i temaperioden har dette fungert mer mot sin hensikt enn med. Dette krever noe forklaring:

1. Som faglærer var jeg uvant med de media som ble brukt. Dessuten ble et nytt system ”Clas-fronter” introdusert i perioden og dette skapte frustrasjon og problemer for både faglærere og studenter. Dette kan sikkert rette seg etter hvert.

2. IKT baserte systemer for utveksling av naturfaginformasjon er ikke alltid like hensiktsmessige, effektive eller mulige. Når tegninger, bilder, naturmateriale og tekst skal integreres blir det et håpløs sammensurium når noen prøver å formidle tekst via nett, og konkreter på ”vanlig” måte. Resultatet blir at innlevringsrutinene blir uklare, miksede og lett misoppfattes. Resultat blir uoversiktlighet både for lærer og student.

3. E-post for utveksling av informasjon og redegjørelse for innhold, opplegg, ideer etc mellom faglærer og praksisplass har fungert dårlig. Våre direkte kontakter hvor vi har satt oss ned og pratet sammen har fungert mye, mye bedre og har dessuten vært mer effektive. 

4. Mye merarbeid der PLUTO-klasse og ordinær klasse arbeider integrert. (Materiell etc må både lages i papirutgave og legges på CF.)

5. Naturfag har i liten grad spesiell programvare egnet for faglig tilnærming i førskolelærersammenheng. I denne perioden er slike verktøy ikke brukt.

2. Merkbare problem i temaperioden

En viktig erfaring fra perioden er studentenes refleksjoner. Disse er synliggjort gjennom møter og skriftlige kommentarer fra studentene.

Studentene synes å oppleve fagundervisningen i naturfag som relevant både i forhold til faget som sådant og i forhold til praksissituasjon. Det synes ikke som at studentene synes den faglige fordypning går for langt, unntatt på et punkt, nemlig i samband med artsinnlæring. Dette skal jeg kommentere etter hvert. (Se boks nedenfor)

Studentenes store frustrasjon synes å være den tette fagundervisning i perioden. Jeg støtter studentenes synspunkt om at 3 uker tett fagundervisning med 3 dager hver uke og mellom 5 og 6 studenttimer daglig kan være en påkjenning for både student og lærer. Kanskje får man også faglige fordøyelsesbesvær med ensidig kost over så lang tid.

Min mening er at vi verken kan eller skal renonsere på innhold og kvalitet på undervisningen fordi om den er organisert på en alternativ måte. Lovverket og rammeplanene setter krav selv om utdanningen er organisert i et prosjekt. Pluto-prosjektet har derfor ikke som mandat å endre på målsettinger og innhold i fagene og fritar ikke fra planenes krav om hvilke erfaringer og kunnskap studentene skal erverve gjennom sin utdanning.

Kanskje mer enn halvdelen av undervisningen i naturfag er praktisk orientert. Denne delen krever i stor grad veiledning, materiell, utstyr og erfaring for å lykkes. Den praktiske undervisningen i naturfag er kanskje derfor den som er vanskeligst tilgjengelig og minst egnet for utøving i ”studerkammeret”. Det teoretiske grunnlaget er mer egnet for sjølstudium, men er en slik tilnærming til fagstoffet bedre egnet? Det er grunn til å avklare med studentene hva som er mest hensiktsmessig undervisningsform og hva som er mest effektivt.

Naturfag bruker i stor grad studentaktive arbeidsformer. PBL (for eksempel slik vi i grunntrekk erfarte den under Stockholm – oppholdet) er mindre egnet, men problemløsende metode blir likevel brukt som arbeidsmåte i praktisk naturfag, men da mer i retning av en særlig naturfaglig tilnærming. Rene fagforelesninger bruker vi lite av. Dialog-formen med spørsmål, undring og involvering er viktigere. Dette krever imidlertid høy grad av studentinnsats både i forkant av, under og etter møtet student-lærer. Min erfaring er at det bør arbeides mye med å motivere studentene for å ta sitt ansvar i slike relasjoner.

For å løse de problemer som studentene synes å ha vedrørende faglig tetthet (dvs temaperiodene), tror jeg vi snarere må se på organiseringsformer enn arbeidsformer. Studentene må forvente harde arbeidsøkter både på Campus, i eget studerkammer, i basisgruppe så vel som individuelt. Det må avklares med studentene hva de kan makte og så analysere om dette er tilstrekkelig for å vinne de erfaringer og tilegne seg den innsikt og kunnskap som er nødvendig for å nå fagets/utdanningens mål.

Dersom vi sammen med studentene kan gi en god analyse av dette og få tydeliggjort de undervisningsmessige konsekvenser, tror jeg det blir lettere å komme fram til organiserings- og undervisningsformer som fungerer og som det kan bli konsensus om.


3. F2A versus F2B

For meg er det viktig å foreta en sammenligning av to klasser som skal nå samme mål ut fra forskjellige pedagogiske tilnærminger/organiseringer.

På en del felter er det mulig alt nå å gjøre noen sammenligninger mellom de to F2-klassene. 

Realisering av målsetting i forhold til rammeplan

Alt nå synes det som at F2A vil få en bedre studierealisering i forhold til planmålene enn F2B. Med dette menes at det med samme ressurs ser ut til å kunne realiseres mer undervisning om flere emner i F2A enn i F2B. Arbeidsformene er også stort de samme i begge klassene.

Det som for meg oppfattes som ineffektivitet, må jeg i årsakssammenheng tolke som forskjell i måter å organisere undervisningen på.

Organisering

Den sterke temaorienterte organisering i F2B med svært fagkonsentrerte perioder synes å stresse læringssituasjonen på en dårlig måte i F2B slik jeg tolker læringsbildet.

Organiseringen i F2A med spredning av fagundervisningen over hele semesteret gir tid til faglig fordøying, modning, refleksjon og konstruksjon av kunnskap på en bedre måte og innenfor et bredere fagfelt. Fagdialogen synes å være bedre å etablere med denne organiseringen.

Praksis

Praksisperioden i institusjon (en uke) i tilknytning til temaperioden i F2B fungerte godt. Ulempen er at perioden blir for kort til å skape tilstrekkelige øvingstilstander både i forhold til sosiale og faglige forhold. Organisering med temaperioder gjør det imidlertid vanskelig med lengre periode dersom det skal knyttes et praksisopphold til hver periode (og dermed hvert tema).

F2A har ikke hatt sin institusjonspraksis ennå og det er vanskelig å sammenligne.

Begge klassene har hatt grunnskolepraksis. For faget har denne fungert best i F2 A. Årsaken til dette er at organiseringen tillot faglige orienteringer i forkant av praksis i F2A på en annen måte enn i F2B. Samtalene mellom lærer/klasse i etterkant av praksis (F2A) har vært meget verdifulle og viser at studentene har gjort viktige observasjoner i forhold til naturfaget. Orienteringen før praksis tror vi har vært svært avgjørende for dette resultatet.

I f F2B har ikke faglærerne på samme måte vært inkludert i grunnskolepraksisen. Det har derfor ikke vært mulig å vurdere hva disse studentene har erfart i forhold til naturfag.

4. Tanker om uheldige sider i PLUTO-opplegget og forslag til endringer

1. Studentene må på et tidlig tidspunkt bli tatt med i planleggingen. Fagenes rammer, mål, innhold, pensumforhold samt tilgjengelig tid og organisering av læringsmiljø og alternative læringsmåter må orienteres om, drøftes og avklares.

Utover legitimering av fag og innhold bør slik planlegging fokusere på alternative organiseringsmåter (tema-orientert, fagorientert, praksisorientert etc) og valg bli gjort slik at utdanningens og fagenes mål blir nådd på en god måte.

Vi trenger mer enn en dag, kanskje opptil en uke ved semesterstart for å ivareta dette.

2. Bør fag og fagstudiene få en tydligere plass i organiseringsbildet? Hvilken rolle skal ped-/praksisapparat ha (direkte/indirekte) for det faglige innholdsutvalget i studiet?

3. Har temaorganisering uheldige konsekvenser? Min erfaring er at temaorganisering har begrenset effektiviteten, satt viktig fagstoff på sidelinjen og overlatt for mye av fagstudiet til rent sjølstudium. Er det dette studenter og lærere ønsker? Bør dette få konsekvenser for organisering av studieopplegget?

4. Studentenes rammer bør klarlegges og avtaler gjøres. Hva er riktige normer for studentinnsats. Hvordan kan studentene bruke tida si mest effektivt? Er det mulig å etablere forpliktende avtaler som støtter dette?

5. Konkret må en temaperiodes lengde stå i et bedre forhold til fagenes størrelse. Høsten 01 hadde naturfag/fysisk fostring en periode som var en uke kortere enn for samfunnsfag/religion/etikk til tross for at naturfag/fysisk fostring har ca 30% flere vekttall. Slike misforhold bidrar selvsagt vesentlig til at det blir presset mye undervisning inn på kort tid.

6. Bruker vi for mye tid til refleksjoner og torgdager? Jfr studentenes kommentarer om at de rapporterer dobbelt og tredobbelt. Kan dette gjøres bedre?

7. Uforutsette hendinger slik vi opplevde når  IKT kilte seg inn med undervisningstid utover det planlagte må unngåes. (I høst resulterte dette i et avkortet bidrag for fysisk fostring.)

8. Temaperioden i høst har også vært en god erfaring. Det kan imidlertid bli vanskelig å gjennomføre temaperioder for naturfag når faglærer blir så sterkt bundet som i høst. Foruten usedvanlig hard belastning i temaperioden, kan forholdet til andre studenter, annen undervisning og fagkollegaer fort bli skadelidende. Dette må taes i betraktning ved planleggingen fra år til år.

9. Forholdet til praksisarena og praksisressurs må avklares nærmere.

Hvilke roller skal praksislærer, praksisrettleier og faglærer ha i forhold til praksis? 

Hvorledes kan vi på en bedre måte synliggjøre praksisapparat og rettleierfunksjon i det faglige og utnytte erfaringene som ligger der i det faglige arbeidet?

Bør praksislærer og praksisrettleier i større grad involvere seg i faget/fagundervisningen på en tilsvarende som faglæreren forsøker å involvere seg i praksisundervisningen?

10. Vi bør gå dypere inn i diskusjonen om  hvordan det enkelte fag sine interesser i forhold til utdanninga blir ivaretatt i et ”PLUTO-regime”. 

Om plante- og dyre-kunnskap


Når det gjelder det faglige elementet som kalles ”artskunnskap”, synes det som at dette elementet har falt studentene i PLUTO-klassen tungt for brystet. (Tilsynelatende i motsetning til F2A?). Det er derfor grunn til en liten orientering om dette kunnskapskravet:


Kunnskap om planter og dyr som i fagplanen kalles plantelære og dyrelære har et element som innebærer at studentene skal kjenne et utvalg organismer som er vanlige fra norsk natur.


En lærer/førskolelærer bør ha et minimum av kjennskap til den levende natur. Slik kunnskap er en del av den erfaring som bla kan bidra til at læreren vil av-teoretisere forholdet til og håndtere/ha fortrolighet til natur. Vi (i naturfag) mener det er nødvendig å kjenne og å kunne navngi de mest vanlige treslag, urter fugler, småkryp-grupper mm når en arbeider i forhold til barn og unge. Disse gruppene er i utgangspunktet svært kunnskapshungrige og spør til stadighet hva det og dette er, hva det heter, hva det gjør, om det er venn eller fiende osv osv. Det må være totalt utilfredsstillende for en lærer i barnehagen og være kunnskapsløs om den levende natur.


At det kreves tid og innsats fra studenten for å etablere en viss trygghet på dette området betviles ikke, men jeg kan ikke se at det skulle være verre enn tilegning av mye annen kunnskap. Ingen kan i hvert fall hevde at det er intellektuelt krevende. Det krever imidlertid andre innlærings- og øvings-teknikker enn de som kreves for teoretisk kunnskap. 

